《寿纳言许惺初七帙》
明代·董其昌

鹤驭与鸾骖，宁闻剑履参。何如铉鼎贵，更发蕊珠函。

今日矶边吕，当年柱下聃。鸣琴单父记，飞舄尚方谙。

骢马金台骤，蝉貂柏府簪。羊肠曾不顾，龙颔直教探。

如矢心何壮，颓纲力拟担。因怀扇枕恋，不逐饱帆贪。

乐志长衡水，论才自杞楠。枫宸思太岳，霜镜凛寒潭。

九列恒虚左，千寻立斗南。景先真巨手，玄度故清谈。

鲁囧毛成锦，秦淮柳正毵。纳言虞典重，优诏主恩覃。

漫尔前薪积，何妨晚蔗甘。永贞爻用六，不朽事兼三。

兴替关黄绮，逍遥足翠岚。登高大夫赋，中酒圣人耽。

谢傅庭生玉，陶公舆是篮。云林馀硕果，火宅现优昙。

卿月秋光迥，文星爽气含。麻姑能擘脯，青女亦传柑。

仙长颁真箓，天书降蔚蓝。荣观四朝盛，雍拜五更堪。

有客咸歌郢，纷吾亦步邯。宝刀情不浅，琼玖报犹惭。

开社香山后，论交若水涵。蒲轮将有劝，莫倚挂瓢憨。

作者简介：董其昌（1555—1636），字玄宰，号思白、香光居士，松江华亭（今上海闵行区马桥）人，明代书画家。万历十七年进士，授翰林院编修，官至南京礼部尚书，卒后谥“文敏”。董其昌擅画山水，师法董源、巨然、黄公望、倪瓒，笔致清秀中和，恬静疏旷；用墨明洁隽朗，温敦淡荡；青绿设色，古朴典雅。以佛家禅宗喻画，倡“南北宗”论，为“华亭画派”杰出代表，兼有“颜骨赵姿”之美。其画及画论对明末清初画坛影响甚大。书法出入晋唐，自成一格，能诗文。